[pic] | AZ EURÓPAI KÖZÖSSÉGEK BIZOTTSÁGA |

Brüsszel, 18.9.2006

COM(2006) 516 végleges

2004/0047 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a közösségi vasutak fejlesztéséről szóló 91/440/EGK tanácsi irányelv, valamint a vasúti infrastruktúra-kapacitás elosztásáról, továbbá a vasúti infrastruktúra használati díjának felszámításáról szóló 2001/14/EK európai parlamenti és tanácsi irányelv módosításáról szóló európai parlamenti és tanácsi irányelvre tekintettel elfogadott közös álláspontjáról

2004/0047 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a közösségi vasutak fejlesztéséről szóló 91/440/EGK tanácsi irányelv, valamint a vasúti infrastruktúra-kapacitás elosztásáról, továbbá a vasúti infrastruktúra használati díjának felszámításáról szóló 2001/14/EK európai parlamenti és tanácsi irányelv módosításáról szóló európai parlamenti és tanácsi irányelvre tekintettel elfogadott közös álláspontjáról <0}

1. ELŐZMÉNYEK

A javaslat az EP és a Tanács felé történő továbbítása COM(2004) 139 végleges – 2004/0047 COD dokumentum): | 2004. március 4. |

Az Európai Gazdasági és Szociális Bizottság véleménye: | 2005. február 9. |

Az Európai Parlament véleménye (első olvasat): | 2005. szeptember 28. |

A közös álláspont elfogadása: | 2006. július 24. |

2. A BIZOTTSÁG JAVASLATÁNAK CÉLJA

Ezzel a javaslatával, az „Európai közlekedéspolitika 2010-ig – Ideje dönteni” című fehér könyvvel összhangban a Bizottság a vasúti ágazat reformját a nemzetközi vasúti személyszállítási szolgáltatások piacának megnyitásával kívánja folytatni .

Ez azon négy intézkedés egyike, melyeket a Bizottság a harmadik vasúti csomag keretében javasolt (a másik három intézkedés célja: a nemzetközi személyszállítási szolgáltatást igénybe vevő utasok jogainak bővítése, a mozdonyvezetők minősítési rendszerének kidolgozása, valamint a vasúti áruszállítási szolgáltatások minőségének javítása).

A javaslat értelmében az engedéllyel és szükséges biztonsági tanúsítványokkal rendelkező vasúti vállalkozások 2010. január 1-jétől hozzáférési jogot kapnak a vasúti infrastruktúrához annak érdekében, hogy a Közösségen belül nemzetközi vasúti személyszállítási szolgáltatásokat végezhessenek.

Az említett szolgáltatások kiépítéséhez szükséges reális gazdasági feltételek megteremtése érdekében a Bizottság javasolja, hogy a piaci szereplők az utasokat a nemzetközi útvonalon található bármely állomáson felvehessék, illetve leszállíthassák, beleértve az ugyanazon tagállam területén található állomásokat is. Mindezt úgy kell megvalósítani, hogy az érintett közszolgáltatási szerződések gazdasági egyensúlya biztosítva legyen, és azoknak a vasúti vállalkozásoknak a működési feltételei se romoljanak jelentősen, amelyek a vasúti infrastruktúrához való hozzáférési jog alapján nemzetközi utasszállító szolgáltatásokat nyújtanak.

3. MEGJEGYZÉSEK A KÖZÖS ÁLLÁSPONTRÓL

A tanácsi egyeztetések központi témája a Bizottság piacnyitásra vonatkozó javaslata és a vasúti és közúti személyszállítási közszolgáltatásról szóló módosított javaslat közötti viszony volt [1] . Emiatt a 2005. december 5-i tanácsi ülésen csak úgy jöhetett létre politikai megállapodás a vasúti piachoz való hozzáférésről, hogy figyelembe vették a két javaslat közötti viszonyt, és a Tanács és a Bizottság közös, a jegyzőkönyvbe illesztett nyilatkozatban iránymutatást adott a személyszállítási közszolgáltatásra vonatkozó javaslat bizonyos elemeivel kapcsolatban (lásd I. melléklet).

A Tanács minősített többséggel (Magyarország tartózkodása mellett) néhány általános változtatást hajtott végre a bizottsági javaslaton, melyeket, minthogy a javaslat célkitűzéseit nem kérdőjelezik meg, a Bizottság elfogadhatónak tart.

Az első módosítás a vasúti személyszállítási szolgáltatás céljából az infrastruktúrához való korlátlan hozzáférés jogát illeti. A nemzetközi vasúti személyszállítási piac megnyitásának Bizottság által javasolt 2010-es időpontját a Tanács nem módosította. A közös álláspont szerint ez az időpont azoknak a tagállamoknak esetében, amelyekben a nemzetközi forgalom a teljes vasúti személyszállítási szolgáltatások jelentős részét teszik ki, kitolódik 2012-re. Ezzel a Tanács elutasította az Európai Parlament által első olvasatban megfogalmazott javaslatot, mely szerint a nemzetközi szolgáltatások piacát 2008-ban, a belföldi szolgáltatások piacát pedig 2012-ben kellene megnyitni. A Tanács mindazonáltal beépítette a közös álláspontba a Parlament által javasolt viszonossági szabályt, amelyet azok a tagállamok alkalmazhatnak, amelyek 2010 előtt megnyitják piacukat. A Bizottság támogatja ezt az ütemtervet, amelyet a közös álláspont megfogalmaz, mert az az összes piaci szereplő számára biztosítja a megfelelő felkészülés lehetőségét. A Bizottság azért is látja elfogadhatónak a viszonossági szabályt, mert jellegét tekintve szigorúan átmeneti, megfogalmazását tekintve pedig törekszik a közösségi joggal való összeegyeztethetőségre. A Bizottság továbbá egyetért a közös állásponttal abban is, hogy az infrastruktúrához való hozzáférés jogát csak azon nemzetközi szolgáltatások számára kell engedélyezni, amelyeknek fő célja az eltérő tagállamokban található állomások közötti személyszállítás. Ily módon elkerülhető, hogy a – kabotázst is magukban foglaló – nemzetközi személyszállítási szolgáltatásokhoz való hozzáférési joggal visszaéljenek, és mindez a belföldi vasúti személyszállítási szolgáltatások piacának megnyitásához vezessen.

Másodszor, közös álláspontjában a Tanács pontosabban határozza meg a közlekedési közszolgáltatások megóvásának mechanizmusait és eljárásait. A Bizottság által javasolt általános alapelvet, mely szerint a hozzáférési jogot csak akkor lehet korlátozni, ha egyébként a közlekedési közszolgáltatások gazdasági egyensúlya veszélybe kerülne, a Tanács nem módosította. A Tanács a következő három elemmel egészítette ki a Bizottság javaslatát: a) bevezetett egy átlátható eljárást, amely szerint egy független szabályozó szerv megállapítja, hogy a nemzetközi vasúti személyszállítási szolgáltatás piacának megnyitása veszélyeztetné-e a közlekedési közszolgáltatás egyensúlyát; b) pontosabban meghatározta a hozzáférési jog megadására és korlátozására vonatkozó eljárást; végül c) bevezetett egy olyan rendelkezést, amely lehetővé teszi a tagállamok számára, hogy – átlátható és nem diszkriminatív módon, a személyszállítási közszolgáltatások finanszírozása érdekében – díjat szabjanak ki a nemzetközi vasúti személyszállítási szolgáltatásokra. A Bizottság egyetért ezekkel a kiegészítésekkel, mivel vagy pontosabbá teszik az előírásokat, vagy olyasmit mondanak ki, ami a közösségi jog szerint egyébként is megengedett.

A harmadik módosítás az Európai Parlament azon javaslatán alapul, mely szerint a nemzetközi vasúti személyszállítási szolgáltatások piacának megnyitását – különösen a különleges infrastruktúrát használó szolgáltatások tekintetében – olyan rendelkezésekkel kell kiegészíteni, melyek stabilabb és kiszámíthatóbb feltételeket biztosítanak a beruházások számára. A Parlament javaslata szerint a speciális infrastruktúrát használó, nagyszabású és hosszú távú beruházásokat igénylő szolgáltatások számára lehetővé kellene tenni a 10 évre szóló keretszerződéseket, a Tanács véleménye szerint ugyanakkor helyénvalóbb lenne a 15 éves időtartam. A Bizottság támogatja a Tanács álláspontját, mely figyelembe veszi a különleges infrastruktúrák általában hosszú amortizációs idejét.

Végezetül, a Tanács közös álláspontja több további jelentős módosítást is tartalmaz a bizottsági javaslathoz képest. A Tanács a közös álláspontban egyértelművé teszi , hogy az irányelv célja a nemzetközi vasúti személyszállítási szolgáltatások Közösségen belüli piacának megnyitása; továbbá hogy a harmadik országokban induló és végződő, a Közösség területén áthaladó áru- és személyszállítási szolgáltatások nem tartoznak a javaslat hatálya alá . A Tanács közös álláspontja lehetővé teszi a tagállamok számára, hogy átmeneti időszakra ne biztosítsanak korlátlan hozzáférést a nemzetközi vasúti személyszállítási szolgáltatásokhoz például olyan esetben, ha bizonyos szakaszokra a hozzáférés jogát nyilvános közbeszerzési eljárás keretében korábban koncesszióba adták. A Tanács javasolta továbbá, hogy a vasúthálózattal nem rendelkező tagállamok (mint Málta és Ciprus) legyenek mentesek a módosítás által érintett irányelvek végrehajtásának kötelezettsége alól. A Bizottság egyetért ezekkel a kiegészítésekkel.

4 A BIZOTTSÁG RÉSZLETES MEGJEGYZÉSEI

A Bizottság az Európai Parlament által első olvasatban javasolt tizenkét módosításból négyet fogadott el részben vagy teljes egészében. A Tanács a tizenkét módosításból – változtatás nélkül vagy tartalmilag – nyolcat emelt be közös állásfoglalásába.

4.1. A Bizottság által elfogadott, a közös álláspontba részben vagy teljes egészében felvett európai parlamenti módosítások

Az alábbi hivatkozások a közös állásfoglalás preambulumbekezdéseire és cikkeire vonatkoznak.

5. és 13. módosítás. Az Európai Parlament javaslatával összhangban a Tanács az 2. cikk (4) bekezdésében azt javasolja, hogy a speciális infrastruktúrák esetében a keretegyezmények általános időtartama 15 év legyen, szemben az Európai Parlament által javasolt 10 évvel. A Tanács utalásszerűen fel is sorolja az infrastruktúra-kapacitás azon jellemzőit, amelyeket a keretszerződés szerinti időszakban a kérelmező részére biztosítani kell.

7. módosítás. A (21) preambulumbekezdés a közös álláspont szerint mind a 91/440/EGK, mind pedig a 2001/14/EK irányelv módosításáról rendelkezik.

10. módosítás. A (10) preambulumbekezdés és az 1. cikk (8) bekezdésében bevezetett (3b) bekezdés szerint a hozzáférési jogot csak akkor lehet korlátozni, ha a szabályozó szerv alapos gazdasági elemzést követően és előre meghatározott kritériumok szerint megállapítja, hogy a korlátlan hozzáférési jog veszélyeztetné a közlekedési közszolgáltatások gazdasági egyensúlyát. A közös álláspont felsorolja továbbá azokat a piaci szereplőket, amelyek az említett gazdasági elemzést kérelmezhetik, és szabályozza az értékelési eljárást és a döntés kibocsátását.

4.2. A Bizottság által elutasított, a közös álláspontban nem szereplő európai parlamenti módosítások

2., 8. és 9. módosítás. A (6) preambulumbekezdés és az 1. cikk (8) bekezdésében bevezetett (3a) bekezdés a nemzetközi vasúti személyszállítási piac megnyitásának időpontját 2010. január 1-jében határozza meg. Ez eltér az Európai Parlament álláspontjától, mely szerint a nemzetközi személyszállítási közszolgáltatások piacát 2008-ban, a belföldi személyszállítási közszolgáltatások piacát pedig 2012-ben kellene megnyitni.

4. módosítás. A módosítás utal a vasúti és közúti személyszállítási közszolgáltatásról szóló európai parlamenti és tanácsi rendeletre vonatkozó bizottsági javaslat tanácsi olvasatára. Ez az utalás mára okafogyottá vált, mivel a Tanács 2006. június 9-én politikai megállapodásra jutott a javaslattal kapcsolatban.

4.3. A Bizottság által elutasított, a közös álláspontba részben vagy teljes egészében felvett európai parlamenti módosítások

6. és 12. módosítás. A (17) preambulumbekezdés, valamint az 1. cikk (9) és (10) bekezdése jelentéstételre kötelezi a Bizottságot 2009-ben a 2001/12/EK irányelvvel módosított 91/440/EGK irányelv végrehajtásáról; a Bizottságnak két évvel a nemzetközi vasúti személyszállítási közszolgáltatások piacának megnyitását követően ismét jelentést kell készítenie az irányelv végrehajtásáról. Az Európai Parlament módosításai értelmében a Bizottságnak kétszer kell jelentést készítenie az irányelv végrehajtásáról: először két évvel a nemzetközi vasúti személyszállítási közszolgáltatások piacának megnyitását követően, amint arra az Európai Parlament javaslatot tett, másodszor két évvel a belföldi vasúti személyszállítási közszolgáltatások piacának megnyitásának javasolt időpontját követően.

3. és 11. módosítás. Az Európai Parlament hasonló javaslatával összhangban a (11) preambulumbekezdés és az 1. cikk (8) bekezdésében bevezetett (3d) bekezdés lehetővé teszi a nemzetközi vasúti személyszállítási piacukat megnyitó tagállamok számára, hogy a közösségi jogban előírt határidő előtt ne biztosítsanak hozzáférési jogot a vasúti infrastruktúrához olyan vasúti vállalkozásoknak, illetve e vállalkozások által közvetlenül vagy közvetetten ellenőrzött olyan egyéb vállalkozásoknak, amelyeket olyan tagállamban engedélyeztek, ahol nem biztosítanak hasonló hozzáférési jogokat.

A Bizottság elfogadja ezeket a módosításokat, melyeket elutasított az Európai Parlament első olvasatában.

5. KÖVETKEZTETÉS

A Bizottság véleménye szerint a 2006. július 24-én minősített többséggel elfogadott közös álláspont nem kérdőjelezi meg a bizottsági javaslat lényeges célkitűzéseit és vezérelvét, ezért támogatja azt.

I. MELLÉKLET

A Tanács és a Bizottság tanácsi jegyzőkönyvbe illesztendő nyilatkozata

A közösségi vasutak fejlesztéséről szóló 91/440/EGK tanácsi irányelv módosításáról szóló irányelvvel kapcsolatos közös álláspontra vonatkozó politikai megállapodás keretében a Tanács egyetért a következőkkel is.

1. A Közösség vasúti piacának megnyitása csak fokozatosan és a közszolgáltatási követelményekkel összhangban valósítható meg.

2. Ez azt jelenti, hogy a személyszállítás esetében a jelenlegi jogalkotási javaslatok révén megvalósuló piacnyitás kizárólag a nemzetközi vasúti személyszállítási szolgáltatásokra vonatkozik – beleértve a kabotázst is –, a belföldi személyszállítási szolgáltatásokra nem.

3. A vasúti és közúti személyszállítási közszolgáltatás jövőbeni szabályozásának – amelynek elsődleges célja inkább a közszolgáltatási szerződések kompenzációját szolgáló jogi keret kialakítása és nem a vasúti szolgáltatások piacának megnyitása – lehetővé kell tennie a vasúti szolgáltatásokra vonatkozó közszolgáltatási szerződések közvetlen odaítélését; az említett közvetlen odaítélés nem kívánja meg a vasúti személyszállítási szolgáltatások piacának a 91/440/EGK irányelv módosításáról szóló irányelvben elfogadottnál nagyobb mértékű megnyitását.

4. Ehhez hasonlóan, nagy jelentőségű a Tanács számára azon lehetőség fenntartása, hogy a hatóságok integrált vasúti hálózatok üzemeltetését írhassák elő, és a Tanács megállapítja, hogy ez szükségessé teheti azt, hogy a közszolgáltatási kötelezettségekről szóló rendelet a szerződések ilyen hálózatok számára történő közvetlen odaítéléséről rendelkezzen.

5. A jogi egyértelműség érdekében a közszolgáltatási kötelezettségekről szóló rendeletről folytatandó jövőbeni megbeszélések keretében biztosítani kell a 91/440/EGK irányelv módosításáról szóló irányelv és az említett rendelet összhangját.

6. A közszolgáltatási kötelezettségekről szóló rendeletről való megállapodás során tisztázandó kérdések közé tartoznak különösen a következők:

7. a távolsági, városi és regionális vasúti közlekedés fogalmának meghatározása a szubszidiaritás elvével összhangban, a különböző hatáskörrel rendelkező hatóságok egyedi körülményei miatt;

8. a nemzetközi közszolgáltatási szerződések finanszírozási felelősségének meghatározása;

9. a befektetések nagysága a közszolgáltatási szerződések hosszának kiszámítása során.

10. A Tanács elkötelezi magát amellett, hogy a közszolgáltatási kötelezettségekről szóló rendelettel kapcsolatban 2006 folyamán a lehető leghamarabb politikai megállapodásra jusson. A következő hat hónapban jelentős haladást kell elérni, különös figyelmet fordítva az átláthatóság, a szubszidiaritás és a jogi egyértelműség általános elvére.

[1] A Bizottság 2005. július 20-án átdolgozott javaslatot terjesztett elő, lásd COM(2005) 319.